《三姝媚 十姊妹花》
清代·李良年

曲栏春已谢。又绿刺钩连，数茎开乍。过雨晨妆，看香肩初并，薄寒亭榭。

联袂难分，还只绕、蔷薇旧架。采摘谁怜，一段闲愁，低徊自写。

小鸟呼名曾借。任衔了红巾，啁啾不下。湘水三妃，更杨家五队，嫣然相亚。

睡起残脂，点石上、青苔如画。自顾无媒，不愿东风催嫁。

作者简介：（1635—1694）清浙江秀水人，字武曾。诸生。与兄李绳远、弟李符并著诗名，时称三李。又与朱彝尊称朱李。诗初学唐人，持格律甚严。古文长于议论。曾举博学鸿儒科，罢归。有《秋锦山房集》。